חוק לתיקון פקודת התעבורה (מס' 113), התשע"ה-2015
הצעת חוק ממשלתית, הכנסת ה-20
פורסם: ספר החוקים, חוברת 2499, עמ' 238, 2015-08-05T00:00:00+03:00
חוק לתיקון פקודת התעבורה (מס' 113), התשע"ה-2015, התקבל בקריאה השנייה ובקריאה השלישית ביום י"ב באב התשע"ה (28 ביולי 2015). 
התיקון לחוק מאפשר אכיפה של עבירות תעבורה מסוימות באמצעות מצלמות בידי רשויות מקומיות. 
לפי התיקון רשויות מקומיות יוכלו להציב, להפעיל ולתחזק מצלמות לצורך תיעוד עבירות תעבורה המנויות בתוספת, ובלבד שלא ניתן יהיה לזהות את הנוסעים ברכב המצולם או עוברי דרך אחרים. כמו כן, נקבעו הוראות שונות לצורך צמצום ומניעת הפגיעה בפרטיות המצולמים. 
בשלב זה עבירת התעבורה היחידה המנויה בתוספת היא שימוש שלא כדין בנתיב תחבורה ציבורית. ואולם, שר התחבורה רשאי, בהסכמת שר המשפטים, השר לביטחון פנים ושר הפנים, ובאישור ועדת הכלכלה של הכנסת, לשנות את התוספת ולהוסיף עבירות תעבורה נוספות, ובלבד שמדובר בעבירות קנס.
תחילתו של התיקון לחוק מותנה בתחילתן של תקנות שיקבע שר המשפטים, באישור ועדת הכלכלה של הכנסת, ואשר יובאו לאישור הוועדה בתוך שישים ימים מיום פרסום החוק.